2. ปัจจัยความเสี่ยง

  2.1 ปัจจัยความเสี่ยงจากความผันผวนของต้นทุนวัตถุดิบในการผลิต

วัตถุดิบที่บริษัทฯ ใช้ส่วนใหญ่ ซึ่งได้แก่ ทองแดง อลูมิเนียม โพลีไวนิลคลอไรด์ โพลีเอธิลีน
และใยแก้วนำแสง ล้วนแต่เป็นสินค้าทางการเกษตรและเหมืองแร่ (Commodity Products)
ที่ราคาตลาดขึ้นอยู่กับอุปสงค์ และอุปทานของตลาดโลก
และเมื่อราคาวัตถุดิบต้องขึ้นอยู่กับตลาดต่างประเทศการซื้อขายจึงต้องอยู่ในรูปของสกุลเงินเหรียญสหรัฐฯ
ในขณะที่การขาย สินค้าจะขายเป็นสกุลเงินบาท ดังนั้นบริษัทฯ
จึงมีความเสี่ยงอันเนื่องมาจากความผันผวนของราคาวัตถุดิบ และอัตราแลกเปลี่ยนเงินตราอยู่เสมอ
โดยระดับของความเสี่ยงนี้ขึ้นอยู่กับมูลค่าซื้อขายในแต่ละสัญญาซึ่งส่งผลกระทบต่อต้นทุนและอัตรากำไรขั้นต้น
ทั้งนี้ในปี 2552 ที่ผ่านมา ราคาทองแดงมีการปรับเพิ่มขึ้นอย่างต่อเนื่อง
นอกจากนี้ราคาน้ำมันที่มีการปรับตัวผันผวน ได้ส่งผลกระทบโดยตรงกับราคาของวัตถุดิบหลัก
เนื่องจากน้ำมันเป็นส่วนหนึ่งของการผลิตโพลีเอธิลีน และโพลีไวนิลคลอไรด์
ซึ่งเป็นวัตถุดิบหลักที่ใช้ในการผลิตสายเคเบิ้ล

แนวทางในการแก้ไขหรือป้องกัน :

เพื่อเป็นการบรรเทาความเสี่ยงจากอัตราแลกเปลี่ยนเงินตรา
อันเกิดจากการสั่งซื้อวัตถุดิบจากต่างประเทศ หาก เป็นไปได้ บริษัทฯ
จะให้ลูกค้าจะเป็นผู้จัดหาวัตถุดิบให้บริษัทฯ โดยตรง เพื่อผลิตสายไฟฟ้าสำเร็จรูปให้
ซึ่งเป็นวิธีการที่ใช้ ได้ผลสำเร็จกับลูกค้าที่เป็นหน่วยงาน รัฐวิสาหกิจโดยส่วนใหญ่
ในบางกรณีบริษัทฯจะจัดซื้อวัตถุดิบโดยทำสัญญาซื้อล่วงหน้า (Forward Contract) พร้อมทั้งออก
L/C (Letter of Credit) เพื่อที่จะลดความเสี่ยงด้านนี้ให้น้อยที่สุด นอกจากนี้ บริษัทฯ
มีการติดตามแนวโน้มราคาอย่างสม่ำเสมอ
และทำการเปรียบเทียบราคาจากชัพพลายเออร์หลายรายก่อนการสั่งซื้อ เพื่อให้ได้เงื่อนไขที่ดีที่สุด
รวมทั้งลดความเสี่ยงด้านราคาโดยสั่งซื้อวัตถุดิบสำรองโดยให้จำนวนวัตถุดิบสอดคล้องกับการพยากรณ์ปริมาณคำสั่งซื้อ

  2.2 ปัจจัยความเสี่ยงที่เกิดจากความผันผวนของอัตราแลกเปลี่ยนเงินตรา

ณ วันที่ 31 ธันวาคม 2552 บริษัทฯ และบริษัทย่อย ไม่มีภาระหนี้สินที่เป็นเงินตราต่างประเทศทั้งสิ้น
22.80 ล้านเหรียญสหรัฐฯ
นอกจากนี้ยังมีความเสี่ยงจากความผันผวนของอัตราแลกเปลี่ยนเงินตราต่างประเทศสำหรับเงินลงทุนในบริษัทย่อยและบริษัทร่วมในต่างประเทศ
ซึ่งบริษัทฯ ได้ตกลงทำสัญญาซื้อขายเงินตราต่างประเทศล่วงหน้า
โดยส่วนใหญ่มีอายุสัญญาไม่เกินหนึ่งปี
เพื่อใช้เป็นเครื่องมือในการบริหารและป้องกันความเสี่ยงที่เกิดจากความผันผวนของอัตราแลกเปลี่ยนเงินตรา
จึงอาจมีความเสี่ยงจากการขาดทุนจากอัตราแลกเปลี่ยนเงินตราได้หากค่าเงินบาทอ่อนลง
เมื่อเทียบกับเงินเหรียญสหรัฐอเมริกา

แนวทางในการแก้ไขหรือป้องกัน :

แม้ว่า ณ วันที่ 31 ธันวาคม 2552 บริษัทฯ และบริษัท
ย่อยไม่มีสัญญาซื้อขายเงินตราต่างประเทศคงเหลือ แต่ในระหว่างปี กลุ่มบริษัทฯ
ก็ได้มีการทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงและมีนโยบายในเชิงรุกที่จะสนับสนุนการส่งสินค้าออกไปขายยังต่างประเทศ
เพื่อให้ บริษัทฯ มีรายได้เป็นสกุลเงินเหรียญสหรัฐ
ซึ่งจะเป็นการลดความเสี่ยงจากความผันผวนของอัตราแลกเปลี่ยนเงินตราไปในตัว (Natural
Hedge) โดยมีบริษัทย่อยแห่งหนึ่งมียอดขายสินค้าเป็นเงินตราต่างประเทศทั้งหมด
เนื่องจากสามารถส่งออกได้ในอัตราร้อยละ 100 ของยอดขาย

2.3 ปัจจัยความเสี่ยงจากอำนาจควบคุมของผู้ถือหุ้นรายใหญ่

ปัจจุบัน ผู้ถือหุ้น 4 รายใหญ่ของบริษัทฯ เป็นบริษัทที่เกี่ยวข้องกันในเครือของกลุ่ม PEWC
ซึ่งถือหุ้นในบริษัท ฯ รวมทั้งสิ้นประมาณร้อยละ 53 และเมื่อรวมกับผู้ถือหุ้นรายย่อยอื่นๆ
ซึ่งเป็นตัวแทนและผู้บริหารจาก PEWC แล้วจะทำให้ PEWC
สามารถทำการตัดสินใจในเรื่องที่จะมีผลกระทบโดยตรงต่อนโยบายของบริษัทฯได้
ดังนั้นผู้ถือหุ้นรายย่อยจึงอาจมีความเสี่ยง
จากการที่ไม่สามารถลงคะแนนเสียงเพื่อคัดค้านผู้ถือหุ้นรายใหญ่ได้

แนวทางในการแก้ไขหรือป้องกัน

บริษัทฯ
มีการแต่งตั้งคณะกรรมการตรวจสอบเพื่อตรวจสอบการดำเนินงานของทีมผู้บริหารและให้ความคิดเห็น
ในการทำรายการที่อาจจะก่อให้เกิดความขัดแย้งทางผลประโยชน์ระหว่างบริษัทฯ
และผู้ถือหุ้นที่เกี่ยวข้องกันได้ ทั้งนี้ผู้ถือหุ้น 4
รายใหญ่ดังกล่าวจะไม่สามารถลงคะแนนเสียงในการเข้าทำรายการระหว่างกันที่ตนเองมีส่วนได้เสียได้

  2.4 ปัจจัยความเสี่ยงจากกรณีบริษัทฯ มีเงินให้กู้ยืมระยะยาวแก่บริษัทย่อยเป็นจำนวนมาก

งบการเงินเฉพาะกิจการของบริษัทฯ ณ วันที่ 31 ธันวาคม 2552 บริษัทฯ
มียอดเงินให้กู้ยืมระยะยาวแก่บริษัทย่อย แห่งหนึ่ง ที่บริษัทถือหุ้นอยู่ร้อยละ 100 จำนวน 114.06
ล้านบาท โดยเป็นยอดเงินให้กู้ยืมที่ยกมาจากปีก่อนๆ เงินให้กู้ยืมดังกล่าว
มีจุดประสงค์เพื่อช่วยเหลือทางการเงินแก่บริษัทย่อย ที่นำไปลงทุนในต่างประเทศ โดยผ่านบริษัทร่วม
ซึ่ง ณ วันที่ 31 ธันวาคม 2552 บริษัทฯ มียอดเงินลงทุนตามวิธีส่วนได้เสียในบริษัทร่วมดังกล่าว
จำนวน 113.50 ล้านบาท

 แนวทางในการแก้ไขหรือป้องกัน

บริษัทฯ ไม่ได้ให้ความช่วยเหลือทางการเงินเพิ่มเติมแก่บริษัทย่อยดังกล่าวแล้ว
หากความสามารถในการทำกำไรของบริษัทย่อยยังมีความไม่แน่นอน อย่างไรก็ตามบริษัทฯ
จะสนับสนุนบริษัทย่อย โดยให้ลดการพึ่งพาบริษัทแม่ และผลักดันให้ทำกำไรให้ได้